EFF wil die see nasionaliseerArgieffoto Die Ekonomiese Vryheidsvegters het gesê hy gaan die see nasionaliseer om seker te maak dat Suid-Afrika voordeel trek uit die land se natuurlike hulpbronne. “Ons moet die beperkte toegang wat mense tot natuurlike hulpbronne het, tot ŉ einde bring,” het Nazier Paulsen, die EFF se premierskandidaat in die Wes-Kaap, Vrydag aan die Kaapstadse persklub gesê. “Ons sal die see en die perlemoen nasionaliseer.” Hy sê dit is ondenkbaar dat die nasionale regering viskwotas aan internasionale maatskappye toeken in plaas van arm gemeenskappe. Paulsen (47), ŉ dosent, het gesê die EFF se doelwitte sluit algehele geslagsgelykheid, gratis opvoeding tot nagraadse vlak, minimum plaasarbeiderlone van R5 000, en ŉ provinsiale konstruksiemaatskappy wat 100 000 poste sal verseker, in. Die maatskappy sal glo opgerig word om die korrupsie hok te slaan soos wat tans glo plaasvind wanneer privaatbouers gebruik word om maatskaplike behuising op te rig. Die “ruimtelike verdeling”, wat al 20 jaar lank voortduur, sal glo ook tot ŉ einde gebring word. “Ons leef steeds in apartheid se ruimtelike verdeling. Dit is nog nie beëindig nie, dit word slegs deur die Demokratiese Alliansie bestuur,” het Paulsen gesê. Die maatskappy sal glo ook beheer neem oor die verskaffing van elektrisiteit, water en sanitasie. “Ons sal hierdie putstelsel binne ŉ jaar tot ŉ einde bring.” -SAPA